PAGE  
2
ועדת הכלכלה

5.2.2006

      הכנסת השש-עשרה






נוסח לא מתוקן

מושב רביעי
פרוטוקול מס' 582

מישיבת ועדת הכלכלה

יום ראשון, ז' שבט התשס"ו (5 בפברואר, 2006), שעה: 10:30

סדר היום: תקנות התעבורה (תיקון מס' 5), התשס"ה-2005, בדבר הכשרת מפעילי מלגזות
נכחו:
חברי הוועדה:

אמנון כהן – היו"ר

מוזמנים:
שוקי שדה – מנהל אגף הרישוי, משרד התחבורה

חנניה אפנג'ר – מנהל משרד הרישוי מחוז תל אביב והמרכז, משרד התחבורה

עו"ד חוה ראובני – לשכה משפטית, משרד התחבורה

סנ"צ שולמית שמעון – ראש חוליית תעבורה, המשרד לבטחון פנים 

ייעוץ משפטי: עו"ד אתי בנדלר

מנהלת הוועדה: לאה ורון
רשמה: שושנה מקובר

תקנות התעבורה (תיקון מס' 5), התשס"ה-2005, בדבר הכשרת מפעילי מלגזות

היו"ר אמנון כהן:

שלום לכולכם, אני פותח את הדיון בנושא: תקנות התעבורה (תיקון מס' 5), התשס"ה-2005, בדבר הכשרת מפעילי מלגזות.

נתבקשנו לקיים דיון בנושא, ולדחות את המועד. ראינו את הפרוטוקול של הדיון הקודם, שהתקיים לפני שנה, ואז רצינו לתת ארבעה חודשים בלבד.

לאה ורון:

המשרד ביקש ארבעה חודשים.

חוה ראובני:

הוועדה אמרה שבוודאי לא נספיק בארבעה חודשים.

היו"ר אמנון כהן:

העירה תשומת לבי היועצת המשפטית של הוועדה – נתנו לכם שנה. כעת אתם רוצים עוד זמן? זה לא מסתדר. אנחנו יודעים שבדרך כלל משרד התחבורה עושה עבודה--

שוקי שדה:

לא סתם העברתי לך את מה שהעברתי, אדוני היושב ראש.

היו"ר אמנון כהן:

אני לא יודע מה העברת – ברגע האחרון אני לא יכול לקרוא את כל החומר.

שוקי שדה:

בעיקרון, עד היום, עד שהחלטנו להיכנס לענין הזה, שמאגד בתוכו הרבה מאוד תחומים של מלגזות, והרבה מאוד בעיות--

היו"ר אמנון כהן:

לא ידעתם את זה בינואר 2005?

שוקי שדה:

ידענו – עשינו את אותו הדבר. אבל ללכת ולרכז – כל נושא הריכוז של הרישוי הזה לא היה מאוגד באף מקום. היו מספר אנשים שנתנו את הרישוי לטובת הענין הזה – לא רישיון אלא הדרכה והשתלמויות. כדי לקבל את הממד לגבי מספר האנשים שיש ולהוציא הוראות נוהל בענין הזה--

היו"ר אמנון כהן:

כמה אנשים יש עם רישיון?

שוקי שדה:

אין רישיון; יש אישור על כך שנתנו הדרכה.

היו"ר אמנון כהן:

מי נתן הדרכות?

שוקי שדה:

קציני בטיחות, חלק ממשרד התמ"ת, חלק מורי נהיגה שעברו השתלמות – כל אחד נתן. זה היה פשוט פרוץ לחלוטין. כדי להתחיל לגבות את כל האנשים האלה, ולהעביר את כולם השתלמות – להערכתנו יש בין 10 אלפים ל-20 אלף איש בעלי היתר לנהוג. מכאן הייתי מעביר את הדברים לחנניה, שגם ריכז את הנושאים אצלנו.

היו"ר אמנון כהן:

לפי הדו"ח והדברים הוא לא ריכז שום דבר במשך שנה שלמה?

שוקי שדה:

לא, בהחלט קרה.

היו"ר אמנון כהן:

למה זה לא יצא לדרך?

חנניה אפנג'ר:

זה יצא לדרך.

היו"ר אמנון כהן:

אז לשם מה אתה צריך הארכה?

חנניה אפנג'ר:

ראשית, מהיום שבו יצאה התקנה – לפני שנה – מר שדה מינה ועדה בראשותי. זו ועדה בינמשרדית שכוללת הרבה מאוד משרדים. כתבנו תוכנית לימודים, אותה אתה יכול לראות בנוהל שיעבירו לך כעת.

התחלנו עם ההדרכה של המדריכים – כי קודם כל צריך להכין מדריכים. עד היום לא היו מדריכים. 

היו"ר אמנון כהן:

על כך מדברות התקנות. זה לא משהו חדש – ידעת את זה. היו ארבעה חודשים שאתם ביקשתם. הוועדה אמרה שלא תספיקו כלום, כי יש ועדה אחת למורים ולמדריכים, וכן הלאה. נתנו לכם שנה.

חנניה אפנג'ר:

הסתבר שזה לא מספיק. 

היו"ר אמנון כהן:

מה זאת אומרת? אתם, אנשי המקצוע, ביקשתם ארבעה חודשים. הוועדה אמרה: אנחנו כבר מכירים אתכם, ולכן קחו פי שלוש זמן, רק תגמרו בבקשה. לאחר פרק הזמן הזה אתה בא ומבקש שנה נוספת? לא תקבל. תשכנע אותי. 

חנניה אפנג'ר:

ב-17 לפברואר תכנס התקנה לתוקף. שוקי אומר שיש בין 10 אלף ל-20 אלף מפעילי מלגזות. אם הם לא יספיקו לקבל הדרכה במפעלים בכל הארץ, הם יפעילו מלגזה בניגוד לחוק. אגב, אין לנו רישום ביחס למפעילי המלגזות, כי עד היום לא קבלו רישוי ממשרד הרישוי אלא מכל מני אנשים שהסמיכו – אפילו את עצמם.

כדי שנספיק להכשיר את כל אותם 20 אלף איש, אנחנו צריכים חצי שנה לכל הפחות. אחרת, אנשים ינהגו במלגזה בניגוד לחוק, ויבואו השוטרים ויעצרו אותם. זה מצב שבו הם נוהגים כביכול בלי רישיון. אנחנו רוצים למנוע את זה. לעזור לציבור – זאת הכוונה שלנו.

אתי בנדלר:

תוכנית ההדרכה כבר מוכנה?

חנניה אפנג'ר:

- - - התחלנו. 

אתי בנדלר:

יש גם מדריכים שהוכשרו?

חנניה אפנג'ר:

יש השתלמויות של מדריכים - - - 

אתי בנדלר:

האם אפשר כבר להתחיל להכשיר בפועל את המלגזנים עצמם? 

חנניה אפנג'ר:

עדיין לא.

אתי בנדלר:

מתי ניתן יהיה להתחיל להכשיר אותם?

חנניה אפנג'ר:

יש לי כאן את התאריכים.

לאה ורון:

אם הם עורכים עתה את ההשתלמויות למדריכים, הם עדיין לא יכולים להכשיר את המלגזנים עצמם. מתי תסתיים ההשתלמות של המדריכים?

חנניה אפנג'ר:

בעוד ארבעה שבועות יסתיימו 4 משכים. הקורס הראשון מתחיל ב-13 בחודש, ולאחר מכן מתחילים להכשיר את כל המלגזנים בארץ.

אתי בנדלר:

לדבריכם, יש בין 10 אלף ל-20 אלף בעלי היתר לנהוג במלגזות.

חנניה אפנג'ר:

אין להם היתר רשמי. זהו היתר שמישהו נתן להם. אנחנו לא מכירים בהיתר הזה.

היו"ר אמנון כהן:

מתי יפוג תוקפו של ההיתר הזה?

חוה ראובני:

הוא לא ניתן על פי דין, וממילא אין לו תפוגה. זהו נייר פנימי--

אתי בנדלר:

להערכתכם, מדובר ב-10 אלף עד 20 אלף נוהגים במלגזות, שכולם צריכים לקבל היתר.

חנניה אפנג'ר:

כן, אחרי הדרכה.

אתי בנדלר:

כמה זמן אורכת ההדרכה?

חנניה אפנג'ר:

למפעילים ותיקים – יום אחד, ולוותיקים – חמישה ימים.

היו"ר אמנון כהן:

למדריכים עצמם?

חנניה אפנג'ר:

למדריכים ותיקים – יומיים, ולמדריכים חדשים – כפל - - - 

שוקי שדה:

כמות ההכשרה של המדריכים היא גדולה למדיי. במקביל, יש גם מי שלא רוצים. קבלנו גם הודעות מאנשים שלא רוצים – הם לא רוצים לעסוק במקצוע ואין להם כוונה. לפיכך, אני מניח שחלק יירדו מהענין הזה. בנוסף, ההכשרה שלנו עכשיו – כמות גדולה של אנשים נמצאים בהשתלמויות. אנחנו חושבים שבמסגרת של חצי שנה נוכל בהחלט להעמיד את כולם בצורה מסודרת. 

היו"ר אמנון כהן:

מי רשאי לקבל קורס כזה של מלגזן? מהו הפרמטר הראשוני?

חנניה אפנג'ר:

כל אדם בעל רישיון נהיגה כלשהו – טרקטור, מכונה ניידת--

היו"ר אמנון כהן:

כמה צריך לשלם?

חנניה אפנג'ר:

העלויות לא שלנו - - - 

קריאה:

הגופים שיעשו, זה באחריותם.

היו"ר אמנון כהן:

אבל זה בפיקוח שלכם?

חנניה אפנג'ר:

כן, בפיקוח שלנו.

לאה ורון:

מה פירוש "הגופים"?

שוקי שדה:

מפעל שרוצה להכשיר את האנשים שלנו למלגזה, יש לו עם המדריך את הקשר - - - 

היו"ר אמנון כהן:

כמה אגרה הוא לוקח?

שוקי שדה:

אין אגרה לזה.

היו"ר אמנון כהן:

כמה יעלה יום לימודים לאדם שירצה ללמוד?

חוה ראובני:

ייתכן שזה יהיה בחינם, באופן תיאורטי: מפעל מכשיר את המלגזנים שלו, לוקח אותם--

היו"ר אמנון כהן:

לא כדאי לסגור את הנושא הזה, ולא להשאיר אותו פרוץ?

שוקי שדה:

לא, זה יכניס אותנו לפיקוח מחירים. לשם מה אנחנו צריכים את זה? ייתכן שאותו אדם שמקבל את ההשתלמות הוא איש מפעל.

היו"ר אמנון כהן:

אבל מישהו צריך לשלם את השכר למורה או למדריך. 

שוקי שדה:

לא, ברגע שהוא איש של המפעל הוא לא מקבל. הוא עושה לכולם במסגרת המפעל--

חוה ראובני:

ייתכן שהמדריך הוא קצין הבטיחות של המפעל.

שוקי שדה:

ייתכן שאין מדריך במיוחד לטובת הענין. מדובר באיש מפעלי, שמקבל הכשרה ויכול - - - אין בעיה.

היו"ר אמנון כהן:

אני כועס עליכם - - -  

שוקי שדה:

אין לך מה לכעוס. עשו כאן עבודה, ולא ויתרנו על קוצו של יו"ד, עד להקמת בית ספר למלגזנים. לחיבור - - - במסגרת של הכשרות ולימודים. קבענו גם מה גודל בית הספר, ובאיזו צורה צריך להיות בית הספר.

היו"ר אמנון כהן:

זה בכל המקומות, גיאוגרפית?

שוקי שדה:

בכל המקומות. זו עבודה מסודרת להפליא, ולא ויתרנו על שום דבר. 

היו"ר אמנון כהן:

יותר מדיי זמן.

שוקי שדה:

כן, אבל מעולם לא התעסקו בכך.

לאה ורון:

מה גרם לכם להתחיל לעסוק בכך, תאונות שהיו עם מלגזות?

שוקי שדה:

כן, התחילו להגיע אלינו כל מני תאונות. העסק הזה היה פרוץ 50 שנה. נתתי לזה קץ – גם לנושא הזה וגם לנושא של מכונה ניידת. יש עכשיו ועדה שעובדת על מכונה ניידת. 

היו"ר אמנון כהן:

קיימנו מספר דיונים בוועדה לגבי מכונה ידנית.

שוקי שדה:

לא, זה אושר.

קריאה:

סיימנו עם זה.

שוקי שדה:

אני מדבר על סוג רישיון. כל הדברים האלה לא היו מוכנסים. עכשיו חייבנו נהג מלגזה ברישיון נהיגה – לא משנה במה – כדי שהדברים האלה לא יהיו פרוצים. לכן זה לקח לנו קצת זמן.

היו"ר אמנון כהן:

מר שדה, דבר אחד: לא תבוא לכאן להאריך את זה שוב בחצי שנה?

שוקי שדה:

בעזרת ה', לא.

אתי בנדלר:

אדוני היושב ראש, השאלה היא מתי יוכלו נהגי המלגזות להתחיל לעבור הכשרה? האם אתם מפרסמים על כך הודעה?

שוקי שדה:

אנחנו מוציאים הודעה בעיתון.

חנניה אפנג'ר:

ב-13 וב-14 בפברואר – בשבוע הבא – הקורס הראשון של המדריכים ייצא לפועל. רשומים כבר 50 מדריכים. 

לאה ורון:

והוא מסתיים חודש לאחר מכן.

היו"ר אמנון כהן:

לא, זה יומיים.

חנניה אפנג'ר:

מצדי, יומיים אחר כך הוא יקבל את ההיתר ויתחיל להכשיר.

אתי בנדלר:

האם כל הנוהגים במלגזות יידעו על כך שהם חייבים - - - היתר?

שוקי שדה:

כן – אנחנו מוציאים הודעה בעיתון?

אתי בנדלר:

גם על כך תוציאו הודעה? על כך שהם צריכים לעבור הדרכה לא יאוחר מתאריך מסוים?

היו"ר אמנון כהן:

שלא ייענש מי שלא יידע.

לאה ורון:

איך ידעו על התוכנית מי שרצו לעבור את תוכנית ההכשרה למדריכים? כי ייתכן שלמלגזן כדאי יותר לעבור את התוכנית שלכם למדריכים.

חנניה אפנג'ר:

אנחנו מעבירים את ההדרכה למדריכים באמצעות המוסד לבטיחות וגהות, בשיתוף משרד התמ"ת והמרכז החקלאי. הוא כבר פרסם בכל המפעלים שיש בהם קציני בטיחות ומלגזות על כך שאנחנו מתחילים את ההדרכה ב-13 בפברואר. המדריכים כבר נרשמו. 

כל אחד במפעל כבר יודע אם יש לו 1,000, 2,000 או 500 – הוא כבר יתחיל בעצמו--

היו"ר אמנון כהן:

מה יקרה למלגזן שלא יעבור את ההכשרה, וייתפס כעבור חצי שנה?

שוקי שדה:

הוא לא יוכל לנהוג. 

היו"ר אמנון כהן:

פג התוקף של הרישיון - - - 

שוקי שדה:

נגמר הכל. 

היו"ר אמנון כהן:

עו"ד ראובני, האם תוכלי לקרוא את התקנות?

חוה ראובני:

סעיף 1 – תיקון תקנה 12

"בתקנה 12 לתקנות התעבורה (תיקון מס' 5), התשס"ה-2005, במקום "שנה מיום הפירסום" יבוא "ביום כ"ג באב התשס"ו (17 באוגוסט, 2006)."

היו"ר אמנון כהן:

למה קבעתם ב-17 באוגוסט?

חוה ראובני:

זה בדיוק ששה חודשים. זה התפרסם ברשומות ב-17 בפברואר, 2005.

כניסה לתוקף 17 באוגוסט 2006. 

היו"ר אמנון כהן:

ניתן לכם 13 יום נוספים.

אתי בנדלר:

אם כן, התחילה תהיה ב-1 בספטמבר. צריך להתאים כמובן את התאריך העברי.

היו"ר אמנון כהן:

הצבעה

בעד אישור סעיף 1 – פה אחד

סעיף 1 אושר

היו"ר אמנון כהן:

התקנות אושרו פה אחד, בשעה טובה ומוצלחת. צאו לדרך, ולא תגיעו לכאן שוב כדי להאריך את המועד.

תודה לכולכם, הישיבה נעולה.

הישיבה ננעלה בשעה: 11:00

